De Lille bedank as DA se Wes-Kaap-leier | Maroela Media
Patricia de Lille het uit haar pos as die DA-leier in die Wes-Kaap bedank.
De Lille het die nuus Maandagoggend op haar Twitter-profiel bekendgemaak. Volgens De Lille is sy bewus van die uitstekende groei in kiesersondersteuning wat die party in die afgelope paar jaar in die provinsie behaal het, maar hierdie ondersteuning beteken ook 'n groter verantwoordelikheid.
"Ek glo ons het dit reggekry om die doelwitte [wat ek in 2015 gestel het] te bereik deur harde werk, toewyding en 'n onwrikbare geloof in die DA se agenda. Maar ek kan nie hierdie prestasies in isolasie sien van my rol as 'n regeringsleier as die uitvoerende burgemeester van Kaapstad nie," het sy in haar amptelike bedankingsbrief geskryf.
"Die verantwoordelikheid van 'n tweederdes-meerderheid rus swaar op my skouers. Die uiteinde is 'n massiewe erkenning van die DA se regeringsrekord in Kaapstad, maar ook 'n geweldige verantwoordelikheid."
"'n Vermeerdering in ondersteuning is nie 'n aanduiding dat jy nou op jou louere kan rus of 'n lisensie om arrogant te wees met mag nie. Dit is eerder 'n geleentheid om die mandaat te gebruik om die kiesers en inderdaad al die mense van Kaapstad se verwagtinge te oortref om selfs nog beter te doen en die regering na die volgende vlak te neem."
De Lille het gesê sy glo die provinsie is gereed vir vars idees van leierskap uit 'n nuwe generasie wat die party sal uitdaag om nuwe hoogtes te bereik. Sy het aangedui dat haar bedanking vanaf 1 Februarie 2017 in werking sal tree en dat sy bereid is om haar volle ondersteuning aan die nuwe DA-leier in die Wes-Kaap te gee op enige manier moontlik.
Die DA het teen vroeg Maandagoggend ook De Lille se bedanking op sosiale media gedeel. Volgens African News Agency het 'n woordvoerder van die DA-leier, Mmusi Maimane, se kantoor bevestig dat De Lille se posisie tydelik deur Bonginkosi Madikizela, die LUR vir menslike nedersettings, gevul sal word totdat 'n nuwe leier later vanjaar by 'n provinsiale kongres verkies word.
DA Patricia de Lille Wes-Kaap
Bitter kort kennisgewing.
twee derde meerderheid in kaapstad, so nou sit die DA agteroor en doen niks. agter my huis is n munisipale waterpomp waaruit DRINKWATER nou al vir n jaar lank lek. Klagtes by die munisipale werkers wat ander lekke kom regmaak en klagtes by die munispale kantore EN by die verkose DA raadslid lei tot net mooi NIKS. INTUSSEN kritiseer die DA die ANC oor swak wateradministrasie en hulle stel links en regs waterbeperkings in weens die huidige droogte. Maar steeds bly die water uit hulle pomp lek. As hulle dit nie eens kan herstel nie en met hulle tweederde meerderheid… Lees meer »
Dis interessant!!! Laat mens wonder of daar iets aangaan.
NOU TOE NOU!!! dit kan net een ding beteken! DA is nie meer DA nie. Oorgeneem deur ANC en EFF!!
Dit is vir my baie hartseer dat ons nog n Ystervrou moet verloor. Ek wil nie negative wees oor die toekoms van hierdie land nie. Ek hou my nie op met negative we gedagtes nie en ek is ook nie n rassis nie. Patricia de Lille en Helen Zille het baie diep spore in die Politiek van hierdie land gestap. Ek waardeer en respekteer hulle vir wat hulle vir ons land gedoen het. Ek wens hulle alle voorspoed en geluk toe vir die toekoms. Mense daar is nie altyd n slang in die gras nie.